*(Uz prigodnu glazbu, iza paravana se s jedne strane pojavljuje obično jaje izrađeno od kartona i zalijepljeno na štapu, a zatim se s druge strane pojavljuje jaje-pisanica. Obično jaje i pisanica ogledavaju jedno drugo, a zatim počinje razgovor među njima.)*

**OBIČNO JAJE:**Tko si ti? Sličiš na jaje...
al' tko ti tako lijepe boje daje?

**PISANICA:**Uz moje šarene boje,
koje divno mi stoje,
od danas se zovem pisanica,
a obojala me djevojčica Janica.

**OBIČNO JAJE:**
Jako mi se tvoj izgled sviđa!
U kokošinjcu nikad se takvo jaje ne viđa.

**PISANICA:**Ooo, pisanicu ne snesu ni koke, ni guske, ni patke, ni pure...
već prije Uskrsa djeca do gnijezda dojure.
I mene su izvadili iz gnijezda od trave!
I gle što od mene naprave! Čarobnicu pisanicu!

**OBIČNO JAJE:**I ja bih željela postati čarobnica-pisanica... Ali, kako?

**PISANICA:**Vrlo lako!
Ja ću ti moći
u tvojoj želji pomoći!
*(Pisanica glasno doziva)*
Ako želite svi, baš svi znati
i ovo jaje želi pisanica postati!!!

*(Iza paravana se pojavljuje ljudska ruka koja odvodi neobojeno jaje iza paravana. Tamo, bojanjem i ukrašavanjem i obično jaje postaje pisanica, ali publika to ne vidi. Već prije obojena pisanica doziva svoju prijateljicu.)*

**PISANICA:**Hej, jaje,
kako ti je tamo?
Što ti rade,
nisi valjda samo?
Reci nam da i mi
znamo!
*(Iza paravana čuje se glas jajeta koje je otišlo na bojanje.)*

**OBIČNO JAJE:**Brrr...
Hladne boje i hladne vode
baš mi ne gode!
Ali, iako mi je pomalo zima,
moja ih ljuska dobro prima!

**PISANICA:**
Taj problem o hladnoći zaboravi,
jer kad se tople boje na te stavi,
vidjet ćeš, postat ćeš krasotica
-pisanica ljepotica!
*(Iza paravana se pojavljuje novoobojena pisanica.)*

**NOVOOBOJENA PISANICA:**
A sada?
Kako ti se moja boja dopada?

**PISANICA:**
Stvar je
posve jasna!
I ti si postalo pisanica krasna!

**OBJE PISANICE:**
A sad za Uskrs
i tvoje,
i moje,
nek' zaplešu radosno
šarene boje!
*(Pisanice zajedno plešu uz razigranu glazbu.)*